Notum sit omnibus fidelibus, tam futuris quam presentibus, quod ego Hugo, Manassæ filius, suadente domno Widono, Pictavensi abbate, fratre meo, ecclesiam Sancti Genesii, sitam apud Turres super Maternam fluvium, quam hereditario jure ucusque tenere videbar, Domino Deo et beatis apostolis Petro et Paulo, locoque Cluniaco, cui venerabilis Hugo abba magis prodesse quam preesse videtur, cum voluntate et auctoramento domni Rainaldi, sanctæ Remensis æcclesiæ archiepiscopi, pro remedio animæ meæ et parentum meorum, dimitto atque concedo. Hanc vero donationem ut firma de cetero sit, et inviolabilis perseveret, astipulatione uxoris meæ, nomine Windesmodis, et fidelium meorum, sororis quoque meæ Ermengardis, confirmare procuro, æcclesiam videlicet, ut dictum est, et altare, et omnia quæ ad altare pertinent. Testium vero hæc sunt nomina: Hugo, filius Bertæ, Rodulphus, Dudo, Warnerius, Walterius, Amalricus. Addo insuper beneficiis supradictis terram unius carrucæ sufficientem, prata quoque, quæ necessaria sunt ad ipsius carrucæ cultum, in eadem villa, quatenus omnipotens Deus et de presenti tribulatione consolationem et in futuro mihi parentibusque meis largiri dignetur vitam æternam. Amen. Actum hoc anno ab incarnatione æterni principis M. LXX. III., indictione II, mense januario, VIII kal. februarii, presidente sanctæ Romanæ æcclesiæ Gregorio summo pontifice, Philippo rege Francorum.